Document ID: 31988R3223

*****
ΚΑΝΟΝΙΣΜΟΣ (ΕΟΚ) αριθ. 3223/88 ΤΟΥ ΣΥΜΒΟΥΛΙΟΥ
της 17ης Οκτωβρίου 1988
για την τροποποίηση του κανονισμού (ΕΟΚ) αριθ. 2511/69 περί ειδικών μέτρων για τη βελτίωση της παραγωγής και της εμπορίας στον τομέα των κοινοτικών εσπεριδοειδών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, δυνάμει του κανονισμού (ΕΟΚ) αριθ. 2511/69 (3), όπως τροποποιήθηκε τελευταία από τον κανονισμό (ΕΟΚ) αριθ. 3130/86 (4), η Ελληνική Δημοκρατία εφήρμοσε σχέδιο που προβλέπει ειδικά μέτρα για τη βελτίωση της παραγωγής και της εμπορίας των εσπεριδοειδών σύμφωνα με το πρόγραμμα που ενέκρινε η Επιτροπή στις 21 Νοεμβρίου 1983·
ότι, ιδίως σε ορισμένες περιοχές της Ελλάδας, οι φυτείες εσπεριδοειδών καταστράφηκαν ή υπέστησαν σοβαρές ζημίες από παγετούς εξαιρετικής έντασης και διάρκειας κατά τον χειμώνα 1986/87, οι οποίες, σε μεγάλο βαθμό, παρεμπόδισαν τα αποτελέσματα και καθυστέρησαν την πρόοδο του σχεδίου κατά τη διάρκεια εφαρμογής του· ότι πρέπει, κατά συνέπεια, να ενθαρρυνθεί, υπό ορισμένες προϋποθέσεις, η αποκατάσταση των εν λόγω φυτειών, έτσι ώστε να καταστεί δυνατή η συνέχιση της γεωργικής δραστηριότητας στις πληγείσες περιοχές·
ότι η αποκατάσταση αυτή πρέπει να εξασφαλίζει τη διατήρηση ενός υψηλού επιπέδου ποιότητας ή την ποιοτική βελτίωση με τη χρησιμοποίηση καλύτερων ποικιλιών, εφόσον το ποιοτικό επίπεδο δεν είναι ακόμη σύμφωνο με τις απαιτήσεις των καταναλωτών· ότι πρέπει, λοιπόν, να πραγματοποιηθεί η αποκατάσταση των φυτειών που υπέστησαν ζημίες, με ενέργειες μετατροπής, εφόσον οι ποικιλίες που υπήρχαν πριν τους παγετούς δεν ανταποκρίνονταν στις απαιτήσεις των καταναλωτών·
ότι ορισμένοι έλληνες καλλιεργητές εσπεριδοειδών δεν μπόρεσαν, λόγω της κακοκαιρίας, να πραγματοποιήσουν τις ενέργειες μετατροπής και αναδιάρθρωσης που προβλέπει ήδη το σχέδιο που ενέκρινε η Επιτροπή· ότι πρέπει, κατά συνέπεια, να τους δοθεί η δυνατότητα να αρχίσουν έγκαιρα τις ενέργειες αυτές ·
ότι, επειδή ο παγετός κατέστρεψε, αφενός, ένα σημαντικό ποσοστό των δένδρων τα οποία είχαν ήδη αποτελέσει αντικείμενο ενεργειών μετατροπής ή νέων φυτεύσεων που είχαν ήδη γίνει κατόπιν των ενεργειών αναδιάρθρωσης, ή που αποτελούσαν αντικείμενο τέτοιων ενεργειών που ευρίσκονταν εν εξελίξει, καθώς και, αφετέρου, ένα σημαντικό ποσοστό μοσχευμάτων που προορίζονταν για την πραγματοποίηση του σχεδίου, πρέπει να αναληφθούν νέες ενέργειες· ότι συντρέχει συνεπώς λόγος να προσαρμοστούν οι ενισχύσεις που χορηγούνται για τις ενέργειες αυτές έτσι ώστε να ληφθούν υπόψη οι προκληθείσες ζημίες·
ότι, για να αντιμετωπισθεί η κατάσταση που προκλήθηκε από τους παγετούς, πρέπει να προβλεφθεί δράση, με επείγοντα χαρακτήρα και με μια συμπληρωματική προθεσμία δύο ετών, καθώς και με επακόλουθη προσαρμογή του σχεδίου που εφαρμόζεται στην Ελλάδα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2511/69 τροποποιείται ως εξής:
1. Το άρθρο 1 τροποποιείται ως εξής:
α) Στην παράγραφο 2 προστίθεται το ακόλουθο εδάφιο:
«Ωστόσο, η ημερομηνία που αναφέρεται στο πρώτο εδάφιο παρατείνεται κατά δύο έτη, όσον αφορά την εφαρμογή των διατάξεων που προβλέπονται στην παράγραφο 4.»
β) Προστίθενται οι ακόλουθοι παράγραφοι:
«4. Στην Ελλάδα:
α) οι ενισχύσεις, που αναφέρονται στην παράγραφο 1 πρώτο εδάφιο και στην παράγραφο 3, μπορούν να χορηγούνται για τις ενέργειες που αναφέρονται στην παράγραφο 1 στοιχεία α), γ) και δ) και που αναλαμβάνονται μέχρι τις 31 Δεκεμβρίου 1990, εφόσον οι φυτείες εσπεριδοειδών έχουν υποστεί ζημίες από τους παγετούς του χειμώνα 1986/87·
β) στην περίπτωση φυτειών εσπεριδοειδών που είχαν αποτελέσει αντικείμενο, μέχρι τον χειμώνα του 1986/87, των ενεργειών που αναφέρονται στην παράγραφο 1 στοιχεία α), γ) και δ), οι ενισχύσεις που αναφέρονται στην παράγραφο 1 πρώτο εδάφιο και στην παράγραφο 3 μπορούν να χορηγηθούν και πάλι, εφόσον οι εν λόγω ενέργειες πρέπει να επαναληφθούν εξαιτίας των παγετών του εν λόγω χειμώνα, και τούτο μέχρι τις 31 Δεκεμβρίου 1990·
γ) μπορούν να χορηγούνται οι ενισχύσεις που αναφέρονται στην παράγραφο 1 πρώτο εδάφιο και στην παράγραφο 3, για ενέργειες ανασύστασης δένδρων που έχουν υποστεί ζημίες από τους παγετούς του χειμώνα 1986/87, οι οποίες αναλαμβάνονται μέχρι τις 31 Δεκεμβρίου 1990, στην περίπτωση φυτειών
εσπεριδοειδών των οποίων η σύνθεση ποικιλιών ανταποκρινόταν ήδη πριν τους εν λόγω παγετούς στις απαιτήσεις των καταναλωτών, εφόσον οι εν λόγω ενέργειες ανασύστασης πραγματοποιούνται με:
- εκρίζωση και αναφύτευση των ίδιων ποικιλιών που υπήρχαν πριν τον παγετό ή ακόμη άλλων ποικιλιών εσπεριδοειδών που ανταποκρίνονται στις απαιτήσεις των καταναλωτών,
- κοπή του κορμού ή των πρώτων ή δευτερευόντων κλάδων και διπλός εμβολιασμός των ίδιων ποικιλιών που υπήρχαν πριν από τον παγετό ή ακόμη άλλων ποικιλιών εσπεριδοειδών που ανταποκρίνονται στις απαιτήσεις των καταναλωτών,
καθώς και ενισχύσεις σχετικά με τα μέτρα που αναφέρονται στην παράγραφο 1 στοιχείο δ), στο βαθμό που είναι αναγκαίες για την πραγματοποίηση των εργασιών ανασύστασης.
5. Οι ενισχύσεις σχετικά με τις ενέργειες που αναφέρονται στην παράγραφο 4 είναι επιλέξιμες από το ΕΓΤΠΕ μόνον εφόσον η έκταση που καλλιεργείται με εσπεριδοειδή που έχουν υποστεί ζημία από τον παγετό αντιστοιχεί τουλάχιστον προς το 20 % της έκτασης της εκμετάλλευσης που εκαλλιεργείτο με εσπεριδοειδή πριν τον παγετό.»
2. Το άρθρο 2 τροποποιείται ως εξής:
α) Η αρχή του πρώτου εδαφίου αντικαθίσταται από το ακόλουθο κείμενο:
«Τα ενδιαφερόμενα κράτη μέλη καταρτίζουν μέχρι τις 30 Απριλίου 1983 το αργότερο και, για την εφαρμογή των διατάξεων που προβλέπονται στο άρθρο 1 παράγραφος 4, μέχρι τις 31 Δεκεμβρίου 1988 το αργότερο, ένα πρόγραμμα . . .».
β) Μετά το τέταρτο εδάφιο, παρεμβάλλεται το ακόλουθο εδάφιο:
«Το σχέδιο που καταρτίζεται κατ' εφαρμογή των διατάξεων που προβλέπονται στο άρθρο 1 παράγραφοι 4 και 5 περιλαμβάνει, ιδίως, επιπλέον των στοιχείων που αναφέρονται στο τρίτο και τέταρτο εδάφιο, την ακριβή θέση των ζωνών που επλήγησαν ιδιαίτερα από την κακοκαιρία, το μέγεθος των προκληθεισών ζημιών, τον αριθμό των σχετικών εκμεταλλεύσεων, το μέγεθος των εκτάσεων που μπορούν να αποτελέσουν αντικείμενο χορήγησης ενισχύσεων για τις ενέργειες που αναφέρονται στο άρθρο 1 παράγραφος 4, περιλαμβανομένης και της σύνθεσης ποικιλιών των φυτειών που αποτελούν αντικείμενο των εν λόγω ενεργειών, καθώς και ορισμό των μέτρων ελέγχου που εξασφαλίζουν ότι οι ενισχύσεις που χορηγούνται στους καλλιεργητές εσπεριδοειδών, οι φυτείες των οποίων υπέστησαν ζημιές λόγω του παγετού, ανταποκρίνονται στο κριτήριο που καθορίζεται στο άρθρο 1 παράγραφος 5.»
3. Στο άρθρο 3 παράγραφος 1, προστίθεται το ακόλουθο στοιχείο:
«δ) όσον αφορά τις ενέργειες που αναφέρονται στο άρθρο 1 παράγραφος 4 στοιχείο γ):
- στην ανασύσταση των φυτειών εσπεριδοειδών που έχουν υποστεί ζημίες από τον παγετό, με τη διατήρηση της σύνθεσης ποικιλιών των εκμεταλλεύσεων ή με μια κατάλληλη επιλογή άλλων ποικιλιών προσαρμοσμένων στις απαιτήσεις των καταναλωτών,
- στην ορθολογική χρησιμοποίηση των μέσων παραγωγής, όπως προβλέπεται στο άρθρο 1 στοιχείο α) δεύτερη περίπτωση, εφόσον το επίπεδο αυτής της ορθολογικής χρησιμοποίησης δεν είναι ακόμη ικανοποιητικό.»
4. Το άρθρο 4 τροποποιείται ως εξής:
α) Στην παράγραφο 1, μετά το δεύτερο εδάφιο παρεμβάλλεται το ακόλουθο εδάφιο:
«Ωστόσο, για την εφαρμογή του άρθρου 1 παράγραφος 4 στοιχεία α) και β), το ποσοστό που προβλέπεται στο πρώτο εδάφιο δεύτερη περίπτωση μειώνεται σε 20 %.»
β) Παρεμβάλλεται η ακόλουθη παράγραφος:
«2α. Όσον αφορά τη συμπληρωματική ενίσχυση που αναφέρεται στο άρθρο 1 παράγραφος 3 για την εφαρμογή του άρθρου 1 παράγραφος 4 στοιχείο γ), εφαρμόζονται οι όροι που αναφέρονται στην παράγραφο 1 πρώτο εδάφιο, εξαιρέσει του ποσοστού 40 % που αναφέρεται στη δεύτερη περίπτωση του ιδίου εδαφίου.»
γ) Στην παράγραφο 4, το πρώτο εδάφιο αντικαθίσταται από το ακόλουθο κείμενο:
«4. Η πρώτη καταβολή πραγματοποιείται εντός του διμήνου που ακολουθεί την έναρξη των ενεργειών μετατροπής ή των ενεργειών ανασύστασης που αναφέρονται στο άρθρο 1 παράγραφος 4 στοιχείο γ).»
5. Το άρθρο 5 τροποποιείται ως εξής:
α) Στην παράγραφο 1, η πρώτη περίπτωση συμπληρώνεται από τα εξής:
«. . . καθώς και από τη δράση που αναφέρεται στο άρθρο 1 παράγραφος 4 στοιχείο γ),».
β) Η παράγραφος 2 αντικαθίσταται από το ακόλουθο κείμενο:
«2. Το ΕΓΤΠΕ, τμήμα Προσανατολισμού, καταβάλλει στα κράτη μέλη το 50 % του ποσού των δαπανών που προκύπτουν από τις ενέργειες που αναφέρονται στο άρθρο 1 παράγραφος 1, από την καταβολή της συμπληρωματικής ενίσχυσης που προβλέπεται στην παράγραφο 3 του εν λόγω άρθρου και από τις ενέργειες που αναφέρονται στην παράγραφο 4 στοιχείο γ) του εν λόγω άρθρου.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 17 Οκτωβρίου 1988.

Labels: 18
17
19
6